Bedrywighede hervat by Mpuma-kragstasieArgieffoto: GCIS Eskom het Donderdag bevestig bedrywighede het ná vier maande by die Camden-kragstasie in Mpumalanga hervat. Dit is danksy ŉ suksesvolle projek om as uit ŉ onveilige dam by die stasie te verwyder. “Eenheid 8 van die stasie is vandag op die netwerk gesinchroniseer en eenheid 5 sal na verwagting Vrydagmiddag aangeskakel word,” het Eskom in ŉ verklaring gesê. Tussen 1 September 2020 en 19 September 2020 sal nog vyf eenhede aangeskakel word. “Dit beteken ŉ bykomende 1 400 MW tot die netwerk. Eenheid 3 sal egter vir die volgende drie maande afgeskakel bly.” Bedrywighede by die stasie is op 24 April 2020 opgeskort ná ŉ hersiening van die strukturele integriteit van die asdam. Die kontrakteur het bevind dat die dam sy maksimum hoogte bereik het en dit het dus ŉ gevaar ingehou vir alle personeel op die perseel en naburige gemeenskappe. Eskom het sowat 795 000 m³ as uit die dam verwyder, insluitend 300 000 m³ wat na ŉ oopgroef myn vervoer word. Tydens die tweede fase van die projek sal 800 000 m³ as van die noordelike kant van die dam na ŉ myn geneem word. Dié fase sal na verwagting teen die einde van November 2020 afgehandel wees.